O fiore into gòtto

Opera letiaia in zeneise do Doardo Firpo

O fiore into gòtto

Gh'ëa un çê freido e lontan

de d'äto a-o bòsco instecchïo,

ma inti cianelli zà verdi

s'arviva i còlchici lilla;

a-i pê de qualche muagetta

spontava a primma viovetta.

Campann-e vegnìvan à sciammi

da-e lontananse di monti,

da-i orizzonti di anni,

quande me paiva che o mondo

nasciùo o fosse con mi.

Ægue de primmaveia

sott'a-e rammette fiorïe,

comme me paiva che allöa

cantasci solo pe mi!

Oh, carovane de nuvie

calme a-i tramonti in sciô mâ

e contemplæ dietro a-i veddri,

quanto m'æi fæto pensâ!

Malinconia,

comme ciù fïto do tempo

ti desfi e cöse do mondo!

Ma e primmaveie ritórnan

e mi rinascio con lô.

Son comme o fiore into gòtto

che mentre o meue cianin

pe ògni sô che ritorna

o se repiggia un pittin. 

Categorîa:Conponiménti in lìgure